RTU Inženierzinātņu vidusskola

RTU inženierzinātņu vidusskola (RTU IZV) ir 2015. gadā dibināta vispārizglītojošā mācību iestāde, kas pieder Rīgas Tehniskās universitātes (RTU) dibinātajai SIA "RTU Starptautiskā zinātņu un tehnoloģiju skola". Vidusskola pirmoreiz tika akreditēta 2016. gadā un ir Latvijā pirmā vispārējās izglītības mācību iestāde, ko izveidojusi kāda universitāte. Tā sadarbojas ar RTU mācībspēkiem mācību procesa organizēšanā, zinātniski pētnieciskajā darbībā un interešu izglītībā.RTU nodibina Inženierzinātņu vidusskolu talantīgiem skolēniem rtu.lv 2015. gada 14. janvārī

 Vēsture 
Skolu atklāja 2015. gada septembrī, pirmajā mācību gadā konkursa kārtībā no skolas budžeta līdzekļiem finansētajās vietās 10. klasē uzņēma 24 skolēnus, kuri apguva vispārējās vidējās izglītības matemātikas, dabaszinību un tehnikas virziena programmu. Skolas izveidi atbalstīja SIA «LatRosTrans», AS «Latvijas Gāze», AS «Latvenergo», VISMA, Rīgas Brīvostas pārvalde, SIA «Severstal Distribution», AS «Olainfarm», tehnoloģiju partneris SIA «Lattelecom» un skolas draugi UPB un SIA «ITERA Latvija».Svinīgi atklāta RTU Inženierzinātņu vidusskola rtu.lv 2015. gada 4. septembrī
Līdz 2024. gada vasarai skola izvietojās Kronvalda bulvārī 1 ēkā, kurā sākotnēji atradās Pētera I reālskola, bet līdz 2014. gadam RTU Enerģētikas un elektrotehnikas fakultāte.

 Izglītības programmas 
Vidusskola īsteno vispārējās vidējās izglītības programmu (kods 31016011) ar padziļinātu mācību priekšmetu apguvi matemātikā, fizikā, ķīmijā un programmēšanā. Uzņemšanai rīko konkursu, kurā tiek ņemti vērā skolēna sasniegumi skolas organizētajā Atklātajā inženierzinātņu olimpiādē, mācību priekšmetu olimpiādēs un/vai skolas organizētajā iestājpārbaudījumā.

Lēmums par skolas akreditāciju ir pieņemts 2022. gada 28. martā un ir spēkā līdz 2028. gada 27. martam.

 Skolotāji 
Vidusskolā strādā ap 20 pedagogi, no kuriem vairāki ir ir arī RTU mācībspēki un pētnieki.

 Sasniegumi 
No 2016. līdz 2025. gadam ieguvusi pirmo vietu Ata Kronvalda fonda veidotajā Latvijas mazo skolu reitingā, balstoties uz talantīgo skolēnu rezultātiem mācību priekšmetu olimpiādēs, konkursos, zinātnisko darbu lasījumos.Mazo skolu reitings skolureitings.lv  2018. gadā iegūts arī Cicerona balvas kategorijas "Izglītība un zinātne" Goda nosaukums par devumu nākamo inženieru sagatavošanā.Cicerona balvu 2018 pasniegšanas ceremonija lvportals.lv 2018. gada 6. decembrī

2020./2021. mācību gadā skolēni ieguvuši 45 godalgotas vietas Valsts izglītības satura centra organizēto mācību priekšmetu olimpiāžu trešajā (valsts) posmā un 11 godalgotas vietas Zinātniskās pētniecības darbu valsts konferencē.

IZV skolēnu sasniegumi 2020./2021. mācību gada starptautiskajās olimpiādēs:
 zelta medaļa 17. Starptautiskajā ģeogrāfijas olimpiādē;
 sudraba medaļa 4. Starptautiskajā ekonomikas olimpiādē;
 sudraba un 3 bronzas godalgas Ziemeļvalstu un Baltijas valstu fizikas olimpiādē;
 sudraba un bronzas medaļa 53. Starptautiskajā ķīmijas olimpiādē (IChO);
 sudraba un bronzas medaļa 55. Starptautiskajā Mendeļejeva olimpiādē;
 bronzas medaļa 29. Starptautiskajā filozofijas olimpiādē;
 sudraba un bronzas medaļa zinātniskās pētniecības darbu konkursā Genius Olympiad (Globālo apkārtējās vides jautājumu olimpiāde).

 Ārējās saites 
 Pašnovērtējuma ziņojums 2020

 Atsauces 

Kategorija:Vidusskolas Rīgā